To betjente, en gruppe unge mennesker og en blinkende patruljevogn. Det var mere opmærksomhed end, hvad en 18-årig mand fra Frederikshavn fredag nat kunne stå for. Betjentene stod og snakkede med en gruppe unge på Barfredsvej i Frederikshavn, fordi der havde været noget tumult. Ud af det blå kommer den unge mand - i helt bar overkrop - så løbende og smider sig på kølerhjelmen af patruljevognen. - Han kaster sig, så han slår begge håndflader og panden mod kølerhjelmen på patruljevognen, fortæller vagtchef ved Nordjyllands Politi, Poul Fastergaard. Da betjentene får fat i den unge mand, kan de tydeligt mærke på ham, at han er påvirket af andre ting end bare alkohol. - Og da betjentene tager fat i ham, vil han så både smadre dem og slå dem ihjel, fortæller Poul Fastergaard. Den unge mand blev anholdt og taget med til en overnatning i detentionen. - Når han er ædru nok til det, så vækker vi ham, så han kan blive sigtet for vold mod tjenestemand. Og så sender vi ham hjem, fortæller Poul Fastergaard.

Referat:
En påvirket ung mand smed sig fredag nat på kølerhjelmen af en patruljevogn, da betjentene var i gang med en anden opgave.